Συντεταγμένες: 38°43′34″N 22°27′40″E﻿ / ﻿38.72611°N 22.46111°E﻿ / 38.72611; 22.46111

Ο **Μπράλος** είναι χωριό του δήμου Αμφίκλειας - Ελάτειας, του νομού Φθιώτιδας. Σύμφωνα με την απογραφή του 2011, ο Μπράλος έχει 114 κατοίκους, ενώ η τοπική κοινότητα Μπράλου, η οποία περιλαμβάνει επίσης τους οικισμούς Άνω Μπράλο και Σταθμό έχει 280 κατοίκους. Είναι κτισμένος στους πρόποδες του Καλλίδρομου, σε υψόμετρο 530 μέτρων. Βρίσκεται στα όρια του δήμου Αμφικλείας με τους δήμους Καλλιέων, Δαμάστας και Γραβιάς.

Ιστορία
-------

Η τοπική κοινότητα Μπράλου χωρίζεται σε τρεις οικισμούς με τον κάτω Μπράλο να είναι ο πιο παλιός από τους τρεις. Εκεί ήταν το μέρος που πρωτοκτίστηκε ο Μπράλος. Όμως εξαιτίας καθιζήσεων το χωριό μετακινήθηκε βορειότερα. Οι κάτοικοί που μετακινήθηκαν έφτιαξαν τον Άνω Μπράλο, σε υψόμετρο 600. Οι δύο οικισμοί πλέον δεν διαχωρίζονται. Το τρίτο κομμάτι του Μπράλου είναι ο σταθμός του Μπράλου που απέχει 3 χιλιόμετρα από τους άλλους δύο οικισμούς. Είναι κτισμένος στις όχθες του ποταμού Κηφισού και υπάρχει εκεί ο ομώνυμος σιδηροδρομικός σταθμός από το 1904. Ως οικισμός αναφέρεται επίσημα το 1836 στο ΦΕΚ 80Α-28/12/1836 να προσαρτάται στον τότε δήμο Χαραδραίων.

Στον Μπράλο βρίσκεται βρετανικό νεκροταφείο του Α΄ Παγκοσμίου Πολέμου. Τον Οκτώβριο του 1917, δημιουργήθηκε στον Μπράλο το 49ο Σταθερό Νοσοκομείο, μαζί με τα στρατόπεδα των συμμαχικών δυνάμεων. Παρέμεινε σε χρήση μέχρι τον Απρίλιο του 1919. Πολλοί από τους νεκρούς του νοσοκομείου - κυρίως από επιδημία γρίπης - είναι θαμμένοι στο βρετανικό νεκροταφείο Μπράλου. Περιλαμβάνει συνολικά 101 ταφές, από τις οποίες οι 95 προέρχονται από την Βρετανική Κοινοπολιτεία. Ο Μπράλος ήταν η τοποθεσία της Μάχης των Θερμοπυλών τον Απρίλιο του 1941, ανάμεσα στα γερμανικά στρατεύματα και τα στρατεύματα της Κοινοπολιτείας.

Το βρετανικό νεκροταφείο του Α΄ Παγκοσμίου Πολέμου
Στις 12 Ιανουαρίου 1947, με αρχηγό τον καπετάν Διαμαντή και 300 αντάρτες, ο Δημοκρατικός Στρατός Ελλάδας κατέλαβε αιφνιδιαστικά τον σιδηροδρομικό σταθμό Μπράλου στις 14:00, όταν έφτασε η αμαξοστοιχία. Οι αντάρτες κατέστρεψαν τους ασυρμάτους, κάλεσαν τους επιβάτες να κατέβουν από το τρένο και χώρισαν τους πολίτες από τους στρατιώτες. Στην κατάληψη προέβαλαν αντίσταση οι λοχαγοί Σταθακόπουλος, Νικολόπουλος και ο χωροφύλακας Καστανάς, οι οποίοι σκοτώθηκαν στην ανταλλαγή πυροβολισμών που ακολούθησε. Οι αντάρτες έκατσαν μιάμιση ώρα στον σταθμό, ανατίναξαν με νάρκη την καπνοδόχο της ατμομηχανής και έβαλαν φωτιά στο τρένο, με αποτέλεσμα να καούν δύο βαγόνια. Στη συνέχεια αποχώρησαν με αυτοκίνητα παίρνοντας μαζί τους 20 περίπου στρατιωτικούς αιχμαλώτους, διάφορα εφόδια και το ταμείο του σταθμού, και κατέφυγαν στην Οίτη. Δυνάμεις του στρατού και της χωροφυλακής τους καταδίωξαν χωρίς αποτέλεσμα.

Δημογραφική εξέλιξη
-------------------

Ο ακόλουθος πίνακας περιλαμβάνει τη δημογραφική εξέλιξη του οικισμού Μπράλος:

| Απογραφή | 1928 | 1940 | 1951 | 1961 | 1971 | 1981 | 1991 | 2001 | 2011 |
| --- | --- | --- | --- | --- | --- | --- | --- | --- | --- |
| Πληθυσμός | 741 | 466 | 322 | 243 | 176 | 157 | 298 | 175 | 114 |

Προσωπικότητες
--------------

Στο χωριό γεννήθηκε ο Ιωάννης Καρμίρης (1903-1992), θεολόγος και ακαδημαϊκός

Παραπομπές
----------

1. 1 2  *Εγκυκλοπαίδεια Νέα Δομή*. Αθήνα: Τεγόπουλος - Μανιατέας. 1996. σελ. 213, τομ. 23.
2. ↑  «Δημοτική Ενότητα Αμφίκλειας | Δήμος Αμφίκλειας-Ελάτειας». *www.dimos-amfiklias-elatias.gr*. Ανακτήθηκε στις 10 Απριλίου 2019.
3. ↑  «ΦΕΚ αποτελεσμάτων ΜΟΝΙΜΟΥ πληθυσμού απογραφής 2011», σελ. 10632 (σελ. 158 του pdf)
4. 1 2  Μιχαήλ Σταματελάτος - Φωτεινή Βάμβα-Σταματελάτου, Επίτομο Γεωγραφικό Λεξικό της Ελλάδος, Ερμής, Αθήνα 2001, σελ. 525.
5. ↑  «Διοικητικές Μεταβολές Οικισμών». *ΕΕΤΑΑ*. Ανακτήθηκε στις 10 Απριλίου 2019.
6. ↑  «BRALO BRITISH CEMETERY». Commonwealth War Graves Commission. Ανακτήθηκε στις 7 Ιανουαρίου 2017.
7. ↑  Official Histories – Second World War Australia in the War of 1939–1945. Series 1 – Army Volume II – Greece, Crete and Syria (1st edition, 1953) Αρχειοθετήθηκε 2008-02-28 στο Wayback Machine. accessed 13 October 2006.
8. ↑  «Αντάρτες στο σταθμό του Μπράλου». Ριζοσπάστης. 25 Ιουνίου 2006. Ανακτήθηκε στις 12 Σεπτεμβρίου 2017.

|  |  |
| --- | --- |
| wiktionary logowiktionary logo | Το *Βικιλεξικό* έχει σχετικό λήμμα:  **Μπράλος**  |

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Oικισμοί του Δήμου Αμφίκλειας - Ελάτειας |
| --- |
|  |
| Δημοτική Ενότητα Αμφίκλειας | 
* Αμφίκλεια
* Άνω Καλύβια
* Άνω Μπράλος
* Δρυμαία
* Μπράλος
* Μονή Δαδίου
* Ξυλικοί
* Παλαιοχώρι Δωριέων
* Περδικόβρυση
* Πευκόβρυση
* Σταθμός Αμφικλείας
* Σταθμός Μπράλου
* Τιθρώνι
* Φτερόλακκα
 |
|  |
| Δημοτική Ενότητα Ελάτειας | 
* Ελάτεια
* Ζέλι
* Κατάλυμα
* Λευκοχώρι
* Παναγίτσα
* Σφάκα
 |
|  |
| Δημοτική Ενότητα Τιθορέας | 
* Αγία Μαρίνα
* Αγία Παρασκευή
* Ιερά Μονή Αγίας Μαρίνας
* Ιερά Μονή Μοδίου
* Ιερά Μονή Οδηγήτριας
* Κάτω Τιθορέα
* Μόδι
* Τιθορέα
 |
|  |
| 
* Έδρα: Κάτω Τιθορέα
* \* (Οικισμοί με μη μόνιμο πληθυσμό)
 |

 |